IISRAELI MÄED
Tere tulemast taas ühisele palvereisile Iisraeli mägedele.
Saatesarjas valmistame regiooni palves ette
siit ca 3000 aasta eest pagendatud Iisraeli põhjapoolsete hõimude
ehk Efraimi naasmiseks.
Hakkasime eelmisel korral kuulutama Iisraeli mägedele Piibli tõotusi,
seoses selle piirkonna ja Efraimi naasmisega.
Jumal on lubanud selle maa, ja need Iisraeli mäed Iisraeli rahvale.
Täna kuulutame koos Piiblist sellega seotud tõotusi.
Seekord lähme palvetama Hatsori mäele,
mis on kogu Samaaria kõrgeim punkt.
Räägime teel täpsemalt, milles asi.
Kui Aabraham saabus kunagi siia maale,
kuhu Jumal ta kaugelt Kaldea Uurist kutsunud oli,
jõudis ta esmalt Gerasimi ja Eebali vahel asuvasse Sekemisse.
Seal lubas Jumal esimest korda selle maa Aabrahamile.
Aabraham jätkas Sekemist teed.
"Sealt ta liikus edasi mäestikku Peetelist hommiku poole
ja lõi oma telgi üles, nõnda et Peetel jäi õhtu ja Ai hommiku poole;
ja ta ehitas sinna altari Issandale
ning hüüdis appi Issanda nime." 1Mo 12:8
Piibli järgi jätkas Aabraham Peetelist teed lõuna poole.
Pärast näljahäda tõttu Egiptusesse põgenemist
naasis Aabraham Peeteli ja Ai vahele, kuhu ta oli altari ehitanud.
Tal oli tollal kaasas vennapoeg Lott.
Neil muutus olemine kitsaks, kuna mõlemal oli palju karja.
Nii ütles Aabraham Lotile:
"'Eks ole kogu maa su ees lahti? Mine nüüd minu juurest ära,
lähed sina vasakut kätt, lähen mina paremat kätt;
lähed sina paremat kätt, lähen mina vasakut kätt.'
Siis Lott tõstis oma silmad üles ja nägi,
et kogu Jordani piirkond oli kõikjal veerikas;
enne kui Issand Soodoma ja Gomorra hävitas,
oli see kuni Soarini otsekui Issanda rohuaed,
samasugune nagu Egiptusemaa.
Ja Lott valis enesele kogu Jordani piirkonna;
Lott läks teele hommiku poole ja nad lahkusid teineteisest." 1Mo 13:1-11
Pärast Loti lahkumist kordas Jumal Aabrahamile lubadust maa kohta.
Mia, räägi, kus me sõidame?
Läheneme Peeteli aladele.
Aabraham tuli Sekemist Peetelisse
sama teed pidi kui meiegi.
Pöördume nüüd paremale,
sellisele teele, mis suure tee alt ida poole liigub.
Sealt pääseme Aabrahami aladele ja Hatsori mäele.
Jumal oli lubanud Aabrahamile lugemata hulgal järglasi,
kuid nad olid naisega juba üsna elatanud.
Kuidas nad sellesse olukorda suhtusid?
Aabraham otsustas koos Saaraga Jumalat veidi aidata
ja hankida järglase Saara teenija Haagari abil.
Haagar sünnitas Aabrahamile Ismaeli.
Pärast Ismaeli sündi kinnitas Jumal Aabrahamile uuesti oma lepingut
ja ütles, et ta saab lapse 90-aastase Saaraga.
Alles see laps pidi pärima lepingu, mille Jumal Aabrahamiga tegi.
"Siis ütles Jumal: 'Siiski, su naine Saara sünnitab sulle poja
ja sa pead panema temale nimeks Iisak.
Ja ma teen temaga lepingu,
igaveseks lepinguks tema soole pärast teda.
Aga ka Ismaeli pärast ma olen sind kuulnud.
Vaata, ma õnnistan teda ja teen ta viljakaks ning väga arvurikkaks.
Temast sünnib kaksteist vürsti ja ma teen ta suureks rahvaks.
Kuid oma lepingu teen ma Iisakiga,
kelle Saara sulle sünnitab tuleval aastal selsamal ajal." 1Mo 17:19-21
Mia, räägi, kus me nüüd oleme.
Hatsori mägi on otse meie ees.
Sõidame siit mäejalamile.
Miks ei võinud Haagari poeg Ismael pärida maad,
mille Jumal oli lubanud Aabrahamile?
Sellel on konkreetne põhjus.
Pärand tuli Jumalalt.
See oli üleloomulik ja seepärast ei saanud loomulik seda pärida.
Paulus ütles seda nii:
"Teenija poeg oli sündinud lihaliku loomuse järgi,
vaba naise poeg aga tõotuse kaudu." Gl 4:23
Jumala leping Aabrahamiga
sisaldas ka tõotust üleloomulikult sündivast pojast,
kes võetakse vastu usu kaudu.
Vaid Iisak oli võrdpilt
üleloomulikult sündivast Aabrahami soost ehk Messiast.
Seepärast ütles Jumal Aabrahamile:
"Iisakist loetakse sinu sugu!" 1Mo 21:12
Jumal õnnistas ka Ismaeli,
kuid ta ei pärinud lepingut, mille Jumal Aabrahamiga tegi,
mis sisaldas lubadust pärandimaast, rahvast ja Messiast,
kes pidi rahva seast sündima.
Jumala üleloomulik pärand tuleb vaid üleloomulikult sündinuile.
Seepärast tuleb ka Uue lepingu ajal uuesti sündida
ehk üleloomulikult Jumala Vaimust.
Nüüd oleme Hatsori tipu jalamil ja jätame auto siia.
Ronime ülejäänud tee mäetippu.
Miks ei pärinud Iisaki vanem poeg seda maad?
Iisaki pärandiõigus sellele maale läks tema nooremale pojale Jaakobile,
sest tema vanem vend Eesav ei hinnanud üleloomulikku pärandit,
vaid müüs oma esmasünniõiguse.
Siis lubas Jumal Jaakobile, et teeb temast suure rahva,
ja annab selle maa talle.
Palvereisil Peetelisse lugesime Piiblist,
kuidas Jumal Jaakobile unes ilmus,
ja andis talle selle tõotuse, kui Jaakob Eesavi eest põgenes.
Jumal kinnitas tõotust Jaakobile ehk Iisraelile,
kui ta naise ja lastega siia maale tagasi tuli.
"Mina olen Kõigeväeline Jumal.
Ole viljakas ja paljune!
Sinust saab rahvas, jah, rahvaste hulk,
ja sinu niudeist tulevad kuningad.
Ja maa, mille ma andsin Aabrahamile ja Iisakile, ma annan sinule;
ka sinu soole pärast sind ma annan selle maa." 1Mo 35:11-12
Jõudsimegi tänasesse palvepaika.
Ronimist oli päris palju. Jyrki, mis koht see on?
Pärast Sekemist lahkumist
asus Aabraham elama Peetelist idas asuvaile mägedele.
Egiptusest naastes tuli Aabraham siia tagasi.
Hatsori mägi on antud piirkonna kõrgeim.
Tippu nimetatakse Bal Hatsoriks.
Piibli järgi korraldas Taaveti poeg Absalom
siin kunagi lammaste pügamise, kus ta oma venna Amnoni tappis.
Qumrani Surnumere rullide järgi
ütles Jumal Loti lahkumise järel just siin Aabrahamile:
"Tõsta nüüd oma silmad üles ja vaata paigast, kus sa oled,
põhja ja lõuna ja hommiku ja õhtu poole,
sest kogu maa, mida sa näed,
ma annan sinule ja su soole igaveseks ajaks!
Ja ma teen su soo maapõrmu sarnaseks:
kui keegi suudab maapõrmu ära lugeda,
siis on sinugi sugu äraloetav.
Võta kätte, käi maa läbi pikuti ja põiki,
sest ma annan selle sinule!" 1Mo 13:14-17
Jumal toob oma rahva siia maale veel tagasi,
sest Ta ei saa Aabrahamile antud lubadust hüljata.
Lõunapoolne kuningriik Juuda pagendati Jeesuse aja järel uuesti.
Juuda on teisest pagendusest osaliselt naasnud,
ja on Piibli tõotuste järgi vallutanud ka Jeruusalemma.
Põhjapoolne kuningriik Iisrael ehk Efraim pole seni veel naasnud.
Need Iisraeli mäed kuulusid põhjapoolsele Iiraelile.
Need on endiselt üsna tühjad ja asustatud teiste elanike poolt.
Jumala tõotus rahva naasmise ja selle maa valdamise kohta
puudutab siiski nii Juudat kui Iisraeli.
Jumal rääkis Jeremijale:
"Nõnda räägib Issand, Iisraeli Jumal, ja ütleb: Kirjuta kõik sõnad,
mis ma sulle olen rääkinud, enesele raamatusse!
Sest vaata, päevad tulevad, ütleb Issand,
mil ma pööran oma Iisraeli ja Juuda rahva vangipõlve, ütleb Issand,
ja ma toon nad tagasi maale, mille ma andsin nende vanemaile,
ja nad pärivad selle." Jr 30:2-3
Jumal on maailma looja
ja nii on Tal oma maailma suhtes autoriõigus.
Tal on õigus anda sellest alasid, kellele Ta tahab,
oma plaanide teostamiseks.
Iisraeli rahva seas, oma rahva keskel, sai Jumal ise inimeseks.
Tornid Jeruusalemma idapiiril asuvad Õlimäel,
kuhu Ta saabub, kui Ta teist korda tuleb.
See maa ja kõigi hõimude naasmine siia
on tugevalt seotud Jumala lõpuaja plaanidega.
Rahva naasmise kontekstis räägitakse korduvalt
ka Messia naasmisest maa peale kuningana valitsema.
Jumal rääkis Hesekieliga nii:
"Ja nad elavad maal,
mille ma andsin oma sulasele Jaakobile,
kus teie vanemad on elanud; nad elavad seal igavesti,
nemad ja nende lapsed ja nende laste lapsed,
ja Taavet, mu sulane, on igavesti neile vürstiks." Hs 37:25
Iisraeli rahva naasmine oma maale pole eelkõige rahva enda jaoks,
vaid Tema jaoks, kes Iisraeli endale rahvaks tegi
omaenda eesmärkide jaoks.
Jumal käskis Hesekielil kuulutada:
"Seepärast ütle Iisraeli soole: Nõnda ütleb Issand Jumal:
Ma ei tee seda teie pärast, Iisraeli sugu,
vaid oma püha nime pärast,
mida te olete teotanud paganate seas, kuhu te olete tulnud.
Ma pühitsen oma suurt nime, mida paganate seas on teotatud,
mida teie nende keskel olete teotanud.
Ja paganad saavad tunda, et mina olen Issand, ütleb Issand Jumal,
kui ma nende silme ees osutan oma pühadust teie juures.
Ma võtan teid ära paganate seast ja kogun teid kõigist maadest
ning toon teid teie oma maale." Hs 36:22-24
Rahvas naaseb,
et rahvas oleks Taaveti poja Jeesuse kuningriigis kohal.
Rahva naasmine on siis eelkõige Jeesuse ja Tema kuningriigi jaoks.
Lisaks sellele, et rahva naasmine toimub Messias Jeesuse pärast,
toimub see ka Jeesuse kaudu.
Juba Jesaja ennustas Messia kohta:
"Ja nüüd ütleb Issand,
kes mind emaihust alates on valmistanud enesele sulaseks,
et tuua Jaakob tagasi tema juurde ja koguda Iisrael tema juurde -
sest ma olen Issanda silmis austatud ja mu Jumal on mu tugevus -,
ta ütleb: Sellest on vähe,
et sa mu sulasena taastad Jaakobi suguharud
ja tood tagasi Iisraeli jäägi: ma panen sind paganaile valguseks,
et mu pääste ulatuks ilmamaa ääreni." Js 49:5-6
See viitab selgelt Jeesusele.
Messias toob Iisraeli tagasi nii Jumala juurde kui oma maale
ja taastab Iisraeli hõimud.
Messial on veelgi suurem, ülemaailmne tähendus.
Jumal rääkis juba Aabrahamile:
"Ja sinu soo nimel õnnistavad endid kõik maailma rahvad." 1 Ms 22:18
Paulus selgitab Galaatlaste kirjas,
kuidas Aabrahamile antud tõotus rahvaste õnnistamisest
just Messia kaudu teostub.
"Aga tõotused on antud Aabrahamile ja tema soole.
Ei öelda: 'Ja sinu sugudele', otsekui paljude kohta,
vaid nagu ühe kohta: 'Ja sinu soole', kes on Kristus.
Kui te olete aga Kristuse päralt, siis te olete järelikult Aabrahami sugu
ja pärijad tõotuse järgi." Gl 3:16,29
Jumal kutsus Iisraeli rahva endale omandrahvaks,
preesterkonnaks ja pühaks rahvaks.
Seegi teostub veel füüsiliselt,
kuid on vaimus juba tõde kõigi nende puhul,
kes on usu kaudu ühinenud Aabrahami soo, Messias Jeesusega.
Enne kui hakkame kuulutama Jumala tõotusi selle maa kohta
ja põhjapoolsete hõimude naasmise kohta siia,
võta endagi puhul vastu Jumala tõotus selle kohta,
et sinagi kuulud Tema rahva sekka ja Jeesuse kuningriiki.
Peetrus kirjutas meile:
"Teie aga olete 'valitud sugu, kuninglik preesterkond,
püha rahvas, omandrahvas, et te kuulutaksite tema kiidetavust',
kes teid on kutsunud pimedusest oma imelisse valgusse -
teid, kes te muiste polnud rahvas, nüüd aga olete Jumala rahvas,
teie, kelle peale polnud halastatud, nüüd aga on." 1Pe 2:9-10
Aabrahami kaudu kõigile rahvastele levinud vaimne pärand
ei tühista siiski seda tõotust,
mille Jumal on andnud maa kohta Aabrahami füüsilisele soole.
Aegade möödudes pole kõik siiski austanud Jumala otsust selle kohta,
kellele Ta selle maa annab.
Paljud suurriigid on okupeerinud seda maad.
On huvitav, et ka lähemad sugulasrahvad
on rõõmustanud selle tühjaksjäämise üle.
Ammonlased ja moabiidid olid Aabrahami vennapoja Loti järeltulijad.
Hesekieli raamat kirjutab, mida Jumal rääkis neile siis,
kui Baabülon hävitas Jeruusalemma ja viis Juuda pagendusse.
Jumal rääkis ammonlastele:
"Sest Issand Jumal ütleb nõnda:
Et sa oled plaksutanud käsi ja oled trampinud jalaga
ja oled kogu oma hingest põlastust tundes
rõõmutsenud Iisraeli maa pärast,
vaata, siis ma sirutan sinu vastu oma käe
ja annan su paganaile saagiks;
ma kaotan su rahvaste seast ja kustutan su maade hulgast.
Ma hävitan sinu. Ja sa saad tunda, et mina olen Issand." Hs 25:6-7
Moabi kohta ütles Jumal nii:
"Ma annan selle koos ammonlastega omandiks idamaalastele,
et ammonlasi enam ei meenutataks rahvaste seas.
Ma mõistan kohut Moabi üle
ja nad saavad tunda, et mina olen Issand." Hs 25:10-11
Nii ammonlased kui moabiidid on rahvastena välja surnud
ja nende maaalad kuuluvad nüüd araablastele.
Samas Hesekieli raamatus mõistetakse kohut ka vilistite üle,
kes pidevalt Iisraeli ründasid.
Neidki pole rahvusrühmana enam olemas.
Iisraeli lähim sugulasrahvas oli edomlased
ehk Jaakobi venna Eesavi järglased.
Nad mitte üksnes ei rõõmustanud Jeruusalemma hävingu pärast,
vaid osalesid selles aktiivselt.
Obadja kirjutas:
"Süüteo pärast, vägivalla pärast su venna Jaakobi kallal
katab sind häbi ja sind hävitatakse igaveseks.
Sel päeval, kui sa seisid eemal,
päeval, kui võõrad viisid ära ta varanduse,
kui muulased tulid ta väravasse ja heitsid liisku Jeruusalemma pärast,
olid sinagi nagu üks neist." Ob 1:10-11
Pärast Jeruusalemma hävitamist
võtsid edomlased sadadeks aastateks Juuda lõunaosa oma valdusse.
Seda nimetati Idumeaks.
Hesekiel kirjutab, mida edomlased rääkisid
lõunapoolse Juuda ja põhjapoolse Iisraeli kohta.
Et sa oled öelnud: 'Mõlemad rahvad ja mõlemad maad on minu,
me võtame need endile', kuigi Issand oli seal,
siis seepärast, nii tõesti kui ma elan, ütleb Issand Jumal,
talitan ma sinuga vastavalt su vihale ja agarusele,
mida sa oma vihkamises osutasid nende vastu;
ja ma tutvustan ennast neile, kui ma mõistan kohut sinu üle,
ja sa saad tunda, et mina olen Issand.
Ma olen kuulnud kõiki su laimamisi,
mis sa oled rääkinud Iisraeli mägede kohta, öeldes:
'Need on tehtud lagedaks, antud meile roaks.'" Hs 35-10-12
Ka edomlasi pole rahvana enam olemas.
Neid tabas Hesekieli ja Obadja ennustatud saatus.
"Et sa rõõmustasid Iisraeli soo pärisosa pärast,
kui see tehti lagedaks, siis talitan ma sinuga nõndasamuti:
lagedaks saad sina, Seiri mäestik, ja kogu Edom.
Ja nad saavad tunda, et mina olen Issand." Hs 35-15
Ka tänapäeval jahib seda maaala endale Iisraeli sugulasrahvas.
Seekord Aabrahami poja Ismaeli järeltulijad ehk araablased.
Hetkel toetavad pürgimust need mäed isameliitidele anda
ka paljud teised rahvad.
On väga huvitav,
et kõik kohad, kus Jumal lubas maa Aabrahamile ja Jaakobile anda,
jäävad tänapäeval Läänekaldaks nimetatud maaalale.
Nii on ka kõik kohad, kuhu Iisraeli esiisad oma altarid ehitasid,
just siin piirkonnas.
Olukord sarnaneb Hesekieli ajale,
ja Jumalal on nende mägedega endiselt oma plaan.
Kohe pärast Edomile kuulutatud kohtuotsust,
käskis Jumal Hesekielil hakata Iisraeli mägedele prohveteerima.
Prohveteerime nüüd neile mägedele koos Hesekieliga.
"Nõnda ütleb Issand Jumal: Et vaenlane teile on öelnud: 'Paras!'
ja 'Igavesed künkad on saanud meie omaks!',
siis kuuluta prohvetlikult ja ütle: Nõnda ütleb Issand Jumal:
Kuna teid on hävitatud ja neelatud igast küljest,
mistõttu te olete saanud teiste rahvaste omandiks
ning inimeste keelepeksu ja laimu aluseks,
siis, Iisraeli mäed, kuulge seepärast Issanda Jumala sõna:
Nõnda ütleb Issand Jumal mägedele ja küngastele,
jäärakutele ja orgudele, laastatud varemeile
ja mahajäetud linnadele,
mis on saanud saagiks ja irvituseks ümberkaudseile rahvaile,
siis ütleb Issand Jumal seepärast nõnda:
Tõesti, oma püha viha tules ütlesin ma teistele rahvastele ja kogu Edomile,
kes kõigest südamest rõõmutsedes ja hinges põlgust tundes
on võtnud endale omandiks minu maa,
selleks et seda laastata ja riisuda.
Seepärast kuuluta prohvetlikult Iisraeli maale
ja ütle mägedele ja küngastele, jäärakutele ja orgudele:
Nõnda ütleb Issand Jumal: Vaata, ma räägin oma raevus ja vihas,
sellepärast et te olete pidanud kandma paganate teotust!
Seepärast ütleb Issand Jumal nõnda: Ma tõstan oma käe üles vandudes:
Tõesti, paganad ise, kes teie ümber on,
peavad kandma oma teotust." Hs 36:2-7
Jumal ei kavatse siiski Ismaeli lapsi seepärast hävitada,
et nad püüdsid Iisraeli mägesid endale haarata.
Ismaeli vanematele poegadele Nebajotile ja Kedarile
anti Piiblis suur tõotus selle kohta,
et nad pöörduvad veel Iisraeli Jumala poole.
Kuulutame, et ka Ismaeli lapsed võtavad Jumala plaanis oma koha.
"Su juurde kogunevad kõik Keedari karjad,
Nebajoti jäärad teenivad sind:
meelepärasena tulevad need mu altari peale
ja ma teen oma hiilguse koja veel toredamaks." Js 60:7
Nende mägede tulevikku ei otsusta inimesed.
Jumal on juba andnud oma hea plaani Iisraeli mägede jaoks.
Kuulutame koos neile mägedele Hesekieli kirjutatud Jumala tõotust.
"Aga teie, Iisraeli mäed,
ajate oma oksi ja kannate oma vilja
mu Iisraeli rahvale, sest nad on varsti tulemas.
Sest vaata, ma tulen teie juurde ja pöördun teie poole,
ja teid haritakse ning külvatakse.
Ja ma saadan teie peale palju inimesi, kogu Iisraeli soo;
ja linnad asustatakse ning varemed ehitatakse üles.
Ma saadan teie peale palju inimesi ja loomi,
neid saab palju ja nad on viljakad;
ja ma panen teid elama nagu teie muistseil päevil
ja teen teile rohkem head kui teie algusaegadel.
Ja te saate tunda, et mina olen Issand.
Ma lasen teie peal käia inimesi, oma Iisraeli rahvast;
nad võtavad su omaks, sa saad neile pärisosaks
ja sa ei tee neid enam lastetuks." Hs 36:8-12
Aitäh, Isa,
et andsid oma sõbrale Aabrahamile parima osa rahvaste maadest.
Aitäh, et koos Sinu rahva naasmisega hakkab kivine maa õitsema
ja sa taastad selle, Jeesuse nimel. Aamen.
Aitäh, Jeesus, selle eest,
et Sinu kaudu teostuvad kõik tõotused ka sellele maale.
Sina oled Aabrahami sugu,
kelle kaudu teostub lõplikult
ka Aabrahamile antud tõotus selle maa ja rahva kohta
ning selle pääsemise kohta.
Sina oled Iisraeli Kuningas,
ja Sinu kaudu saavad õnnistatud ka kõik maailma rahvad.
Järgmisel palvereisil kuulutame Iisraeli põhjapoolsetele hõimudele
ehk Efraimile surnust ellu ärkamist.
Valmistugem järgmiseks reisiks juba palves ette!
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri